text: Slagteri indstillet til pris for at få flygtninge i job
  27 september 2018 kl. 05.49
  Danish Crown i Blans er blandt de virksomheder, der mandag i Fredericia kan blive hædret af Prins Joachim for et stort samfundsengagement.
  Prins Joachim uddeler mandag CSR People Prize.
  Det er 20. gang, at prisen uddeles til virksomheder, der  eksempelvis udmærker sig ved at skabe job til flygtninge, sårbare unge eller andre mennesker fra kanten af arbejdsmarkedet. Prisen kan også gives til virksomheder, der tager hånd om medarbejdere, der risikerer at miste fodfæstet på arbejdsmarkedet, eller ved at forebygge sygdom og nedslidning.
  CSR People Prize har eksisteret siden 1999, og i år uddeles den som en særlig jubilæumspris i anledning af, at prisen nu uddeles for 20. gang.
  Juryen bag prisen har derfor til 20 års-jubilæumsudgaven af CSR People Prize vurderet indsatsen fra alle tidligere års vindere og nominerede til prisen. Ud af disse er nu udvalgt seks nominerede virksomheder, og det er alle virksomheder, som har arbejdet bredt med socialt ansvar i mange år, og hvor indsatsen er dybt forankret i virksomheden.
  Blandt store virksomheder med end 100 ansatte er Danish Crown i Blans udvalgt sammen med Salling Group, der står bag bl.a. Bilka og Føtex, og entreprenørvirksomheden NCC Danmark A/S.
  Danish Crown har i Blans ansat mange syriske flygtninge i faste stillinger, efter at de har gennemgået et introduktionsforløb og sprogkursus.
  CSR People Prize uddeles til Cabis årskonference, der har titlen Fra FN’s Verdensmål til bundlinjen i dit firma. Det sker mandag på Trinity Hotel & Konference Center i Fredericia.
  Omdrejningspunktet for konferencen i Fredericia er FN’s 17 verdensmål for bæredygtig udvikling, som sætter en fælles dagsorden for virksomheder, organisationer og regeringer. Konferencens program vil fokusere på, hvordan virksomheder kan skabe værdi med afsæt i Verdensmålene, både i Danmark og i udlandet med særligt fokus på partnerskaber for en bæredygtig udvikling.
  Prins Joachim har igennem en årrække overrakt CSR People Prize og vil igen i år overrække hædersbevisningen til de to vindervirksomheder samt til vinderen af CSR People Æresprisen.
   CABI OG CSR PEOPLE PRIZE:
  Cabi er en uafhængig, non-profit selvejende institution under Beskæftigelsesministeriet.Det er Cabis mål at flere virksomheder bliver socialt ansvarlige, og at flere mennesker kan få og fastholde en plads på arbejdsmarkedet. Vi indsamler, bearbejder og formidler viden. Og vi udvikler metoder og værktøjer, som kan skabe positive forandringer i praksis.Med uddelingen af CSR People Prize hylder vi de virksomheder, der gør en særlig socialt indsats for udsatte grupper på arbejdsmarkedet, og som via konkrete initiativer har vist, at deres sociale engagement er forankret i både dagligdagen og ledelsens visioner.CSR People Prize uddeles i år af Cabi, som tidligere har gået under navnet Netværksprisen. Det har gennem mange år været VFSA – Virksomhedsforum for Socialt Ansvar, der har stået for prisen, men VFSA er under sammenlægning med Dialogforum for Samfundsansvar og Vækst. Derfor er det i år Cabi, som står for uddelingen af CSR People Prize.
  
  